Waterbeperkings toegepas weens lae watervlakke by Swartruggens-damFoto: Pixabay.com Kgetlengrivier-munisipaliteit in Noordwes het Vrydag waterbeperkings met onmiddellike effek in Swartruggens begin toepas weens lae watervlakke by Swartruggens-dam, die grootste bron van water vir die gebied. “Die departement van water en sanitasie het ŉ verslag uitgereik dat die dam tans op 6.4% staan,” het Omphemetse Sannah Magakgala, woordvoerder van die munisipaliteit, in ŉ verklaring gesê. “Die munisipaliteit pomp nie meer water uit die dam nie, omdat die water nie gebruik kan word nie en nie veilig is om te drink nie.” Gebiede wat hierdeur geraak word is Swartruggens, Rodeon en Borolelo- informele nedersetting. Die munisipaliteit het in 2015 ŉ noodtoestand afgekondig toe Swartruggens ŉ erge droogte beleef het. “Ons doen ŉ beroep op ons inwoners en ander verbruikers om spaarsamig te werk te gaan om seker te maak die munisipaliteit kan aan sy verpligtinge voldoen.” Vier watertenkers word tans gebruik om water aan inwoners te verskaf en 20 waterhouers is by strategiese punte in Borolelo geïnstalleer.